Thorvald Thronsen

Thorvald Thronsen (også skrevet Throndsen, født 1. februar 1917, død 15. juni 2003) var et sentralt medlem av Hirden under andre verdenskrig, den halvmilitære organisasjonen av «politiske soldater» i Quislings naziparti Nasjonal Samling (NS).

 Arbeid for Nasjonal Samling 

Thronsen var medlem av Nasjonal Samling fra 1933, og var før krigsutbruddet løytnant i Hæren. Under den tyske invasjonen i 1940 pådro han seg granatsjokk, noe som ga ham sterke psykiske plager.Thorvald Thronsen - Norsk krigsleksikon, s. 420 (J.W. Cappelens Forlag 1995)

Etter at okkupasjonen var et faktum fornyet han medlemskapet i NS, og ble i november 1940 stabssjef i Rikshirden. Som stabssjef sto han også som ansvarlig redaktør da organisasjonens avis Hirdmannen kom med sitt første nummer 16. november.Side 129. Eirik Veum: Nådeløse nordmenn - Hirden, Kagge Forlag 2013

Thronsen deltok selv i hirdens voldelige framferd utover høsten 1940. 30. november ledet han en gruppe på 15 hirdmenn i et regelrett overfall på elever og lærere ved Oslo handelsgymnasium. De ville statuere et eksempel, etter at en hirdgutt på skolen hadde vært i konflikt med andre elever. Ved overfallet trengte de seg inn i skolebygg og klasserom, og mishandlet både rektor, lærere og elever.Side 141-143. Eirik Veum: Nådeløse nordmenn - Hirden, Kagge Forlag 2013 

Ved årsskiftet vervet Thronsen seg som frontkjemper, og ble tilsluttet 5. SS-Panzer-Division «Wiking» i januar 1941. Han var derfor ute av hirdens virksomhet nesten hele 1941. Først 7. januar 1942 var han tilbake i sin stilling som sjef ved hird-staben.Side 52. Eirik Veum: Nådeløse nordmenn - Hirden, Kagge Forlag 2013

Som hirdleder tok han blant annet initiativ til opprettelsen av den såkalte Hirdvaktbataljonen som ble etablert i januar 1942. Hirdmedlemmene i denne «vaktbataljonen» skulle etter hvert bli satt inn i tyskernes såkalte serberleire, og ta del i en fangebehandling som åpenbart var krigsforbrytersk. I mange tilfeller gikk hirdens menn lenger i mishandlingen av jugoslaviske krigsfanger enn tyskerne gjorde. Det gikk så langt at selv hirdsjef Oliver Cappelen Møystad omtalte denne tjenesten som «rakkertjeneste» for tyskerne.Side 381. Eirik Veum: Nådeløse nordmenn - Hirden, Kagge Forlag 2013

I landssvikoppgjøret etter krigen unngikk Thronsen dom, da han ble erklært periodevis sinnssyk. Han ble pålagt å oppholde seg i hjemtraktene. Tronsen stakk imidlertid av, trolig til Brasil og Spania. Fra 16. november 1948 var han etterlyst av norsk politi. Han returnerte til Norge i 1956. I 1964 ble det besluttet å stille saken mot ham i bero.Side 362. Eirik Veum: Nådeløse nordmenn - Hirden, Kagge Forlag 2013

 Referanser 

 Eksterne lenker 


Kategori:Personer fra Porsgrunn kommune
Kategori:Norske offiserer
Kategori:Arméoffiserer
Kategori:Norske frontkjempere
Kategori:Norske Waffen-SS-offiserer
Kategori:Medlemmer av Nasjonal Samling
Kategori:Nordmenn fra andre verdenskrig
Kategori:Nazister i Sør-Amerika
Kategori:Migranter til Sør- og Mellom-Amerika